Си Кабаян обвинява жена си, че била прахосница
Индонезийска приказка

chitanka.info

— Жено, какво би направила, ако имахме пари? — попитал Си Кабаян.

— Ще си купя нещо вкусно за ядене, ще се издокарам и ще си поживея добре.

— Не правиш хубаво. Ама че прахосница си била!

— А ти какво би направил с парите?

— Ще си ги пазя.

— Че за какво ти е да ги пазиш? Само да мухлясват. Това пък е съвсем глупаво. По-добре да си поживеем, Кабаян.

Така и не могли да се споразумеят. Накрая Си Кабаян се разсърдил и набил жена си. Разревала се тя като малко дете. Баща й се показал от къщи.

— Защо плачеш, дъще?

— Аз я напердаших — отговорил вместо нея Си Кабаян.

— Защо направи това?

— Защото дъщеря ти е голяма прахосница. Иска да похарчи всичките ни пари само за удоволствия.

— Че откъде имаш пари?

— Сега нямам, но може да спечеля.

— Какво значи това? Още не си спечелил парите, а вече биеш жена си, че щяла да ги прахоса.

— Ами как иначе? Щом е такава прахосница сега, когато още нямаме пари, каква ли ще бъде, когато имаме!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.